יום-טוב תמיר

יום-טוב תמיר (נולד ב-3 בספטמבר 1944) הוא קצין במילואים בצה"ל, שהשתחרר בדרגת תת-אלוף. בעל עיטור המופת על פועלו במלחמת יום הכיפורים.

==ביוגרפיה==
תמיר נולד בנתניה בשם יום טוב טייכמן, והוא בוגר בית הספר הריאלי ומחזור ח' (1962) של הפנימיה הצבאית לפיקוד בחיפה. שירת בצה"ל בחיל השריון. ב-1964 היה חבר במשלחת החשאית של צה"ל למערב גרמניה שנשלחה לקלוט את טנקי הפטון האמריקאים (שזכו לכינוי מגח בצה"ל). שימש ראש מדור תותחנות בגייסות השריון והיה ממקימי גדוד 79 בחטיבה 7. במלחמת ששת הימים פיקד על פלוגת טנקים בגדוד 79. הפלוגה סופחה לגדוד 9, גדוד חרמ"ש, שלחם בחזית המצרית תחת פיקודה של חטיבה 7. לאחר היום הראשון הועבר ל"כוח גרנית", עמו נלחם עד לאזור רומני. לאחר מכן הועבר כמ"פ טנקים לחטיבת הצנחנים בפיקוד רפאל איתן, הוא נפגע מטיל נ"ט בכניסה לקנטרה. לאחר החלמתו פיקד על מגמת טנקי מגח בקורס קציני שריון.

במלחמת יום הכיפורים פיקד על גדוד 9, באותה עת גדוד טנקי מגח. הגדוד שהה בתעסוקה מבצעית בגזרת צפון תעלת סואץ כשפרצה המלחמה. הגדוד ספג אבדות כבדות בקרבות, כולל 67 הרוגים, ונשחק לגמרי, עד שנותרו בו שני טנקים כשירים בלבד ולמעשה חדל מלהתקיים.

תמיר חבר לגבי עמיר, מפקד חטיבה 460 שהגיעה לחזית במוצאי יום הכיפורים, וסייע לכוחות החטיבה להתמצא בגזרה. למחרת נענה לבקשת עמיר ומונה לקצין האג"ם של החטיבה והמשיך בתפקיד לאורך קרבות הבלימה, הצליחה וקרב העיר סואץ. לאחר צליחת התעלה פנה תמיר לארגון מחדש של גדוד 9, על בסיס שרידי הגדוד המקורי וחיילי מילואים שנאספו בבית הספר לשריון בג'וליס. לאחר יום אימונים חזר הגדוד והצטרף לאוגדת שרון, שהייתה מוצבת בגדה המערבית של תעלת סואץ. על פועלו במלחמה זכה תמיר בעיטור המופת, אחד מ-18 ציונים לשבח מסוגים שונים שקיבלו לוחמי הגדוד, כולל שני עיטורי גבורה, עיטור העוז אחד ושבעה עיטורי מופת. לאחר המלחמה התחזה לרב, כדי להצטרף לצוות שעסק באיתור חללי צה"ל באזור שבשליטת מצרים.

במהלך קרבות ההתשה לאחר המלחמה, השתתף תמיר בלחימה בחזית הגדה המערבית של תעלת סואץ. לאחר הסכם הפרדת הכוחות, עבר לשרת כקצין אג"ם באוגדה 36 ברמת הגולן, שנבנתה כאוגדה סדירה תוך כדי מלחמת ההתשה במובלעת הסורית.
[[נחמן שי, אפרים לפיד ויום טוב תמיר לפני קורס מפקדי חטיבות 1986]]
בהמשך שירותו הצבאי פיקד תמיר על חטיבה 188 במבצע ליטני ובמבצע שלום הגליל פיקד על אוגדה 880 (עוצבת עידן) ששימשה עתודה פיקודית וכוחותיה נשלחו לסייע בקרב סולטאן יעקוב תפקידיו הבאים היו מפקד אוגדה 252, ראש מטה פיקוד הצפון, סגן ראש אגף התכנון ונספח צבאי בבריטניה.

לאחר שחרורו משמש תמיר יועץ ארגוני וביטחוני, דירקטור בחברות, היה מנכ"ל איגוד תחנות הדלק בישראל, ומ-2009 יו"ר הוועד המנהל של האגודה למען החייל. משמש ראש המרכז לחקר לוחמת היבשה ביד לשריון.

תמיר בוגר תואר ראשון בכלכלה באוניברסיטת תל אביב, מוסמך במינהל ציבורי מאוניברסיטת חיפה ומוסמך במנהל עסקים מאוניברסיטת תל אביב.

בשנת 2022 הוציא תמיר אוטוביוגרפיה בשם מעגלים נסגרים בלונדון בהוצאה עצמית.

בנובמבר 2023 נפל נכדו, סמ"ר ינון תמיר בלחימה ברצועת עזה.

== לקריאה נוספת ==
* משה גבעתי, בדרך המדבר והאש - תולדות גדוד 9, תל אביב: הוצאת 'מערכות' ומשרד הביטחון – ההוצאה לאור, תש"נד - 1994, עמ' 397–428.

==קישורים חיצוניים==

* [https://yomkipurwar.mod.gov.il/Persons/Pages/YomTovTamir.aspx?query=%D7%99%D7%95%D7%9D+%D7%98%D7%95%D7%91+%D7%AA%D7%9E%D7%99%D7%A8 יום טוב תמיר] באתר [https://yomkipurwar.mod.gov.il/Pages/default.aspx "50 שנה למלחמת יום הכיפורים"] של ארכיון צה"ל ומערכת הביטחון
* 
* [http://www.plugayod79.org/a139430-שובך-יונים-הסרט-על-גדוד-9-במלחמת-יום-הכיפורים "שובך יונים" הסרט על גדוד 9 במלחמת יום הכיפורים]
* יום-טוב תמיר, [https://web.archive.org/web/20131007021614/http://hativa14.org.il/?CategoryID=214&ArticleID=276&Page=1 תיאור הלחימה של גדוד 9 במלחמת יום הכיפורים]
* 
* 
* [http://www.israeldefense.co.il/he/content/מסף-התהום-ועד-לניצחון מסף התהום ועד לניצחון], אתר israeldefense, 17 ביולי 2015
* [https://archive.kippur-center.org/agranat-commission-testimonies/YairTal-1975-383-65.pdf עדות סרן יאיר טל - סמ"פ פלוגה מ' גדוד 9], באתר המרכז למלחמת יום הכיפורים

==הערות שוליים==

קטגוריה:בוגרי הפנימייה הצבאית לפיקוד חיפה
קטגוריה:תתי אלופים בצה"ל בוגרי הפנימיות הצבאיות לפיקוד
קטגוריה:מפקדי חטיבה 188
קטגוריה:מפקדי עוצבת עידן
קטגוריה:מפקדי עוצבת סיני
קטגוריה:מעוטרי עיטור המופת במלחמת יום הכיפורים
קטגוריה:נספחים צבאיים ישראלים בממלכה המאוחדת
קטגוריה:מפקדי גדודים בחיל השריון
קטגוריה:מפקדי גדודים בחטיבה 14
קטגוריה:ראשי מטה פיקוד הצפון
קטגוריה:מפקדי פלוגות במלחמת ששת הימים
קטגוריה:מפקדי גדודים במלחמת יום הכיפורים
קטגוריה:חיילי חיל השריון במלחמת ששת הימים
קטגוריה:ישראלים שנולדו ב-1944
קטגוריה:חיילי חיל השריון במלחמת יום הכיפורים
קטגוריה:מפקדי אוגדות במלחמת לבנון הראשונה